b'\n_START_ARTICLE_\nCarlos Menem\n_START_SECTION_\nBiografija\n_START_PARAGRAPH_\nGim\xc4\x97 musulmon\xc5\xb3 imigrant\xc5\xb3 i\xc5\xa1 Sirijos Sa\xc3\xbal Menem ir Mohibe Akil \xc5\xa1eimoje Aniljako miestelyje. Kordobos universitete \xc4\xafgijo teisininko speciayb\xc4\x99 ir tapo aktyviu Chuano Perono rem\xc4\x97ju. 1957\xc2\xa0m. suimtas u\xc5\xbe smurto akcijos prie\xc5\xa1 diktatori\xc5\xb3 Pedro Eugenio Aramburu r\xc4\x97mim\xc4\x85._NEWLINE_Nepaisant to, kad buvo katalikas, palaik\xc4\x97 gerus santykius su musulmonais. 1964\xc2\xa0m. keliavo po Sirij\xc4\x85, kur susipa\xc5\xbeino su Zulema F\xc3\xa1tima Yoma ir j\xc4\x85 ved\xc4\x97 1966\xc2\xa0m. Menemas taip pat buvo sir\xc5\xb3\xc2\xa0\xe2\x80\x93 libanie\xc4\x8di\xc5\xb3 La Riochoje asociacijos prezidentu._NEWLINE_Su Zulema Yoma i\xc5\xa1siskyr\xc4\x97 1991\xc2\xa0m., tod\xc4\x97l \xc5\xa1alies pirmosios damos pareigas atliko jo dukra Zulema Mar\xc3\xada Eva Menem. 2001\xc2\xa0m. ved\xc4\x97 \xc4\x8cil\xc4\x97s model\xc4\xaf Cecilia Bolocco (Mis Visata 1987), kuri u\xc5\xbe Menem\xc4\x85 jaunesn\xc4\x97 35 metais.\n_START_SECTION_\nPolitin\xc4\x97 karjera\n_START_PARAGRAPH_\n1973\xc2\xa0m. Menemas tapo La Riochos provincijos gubernatoriumi. Ta\xc4\x8diau 1976\xc2\xa0m. nuvertus peronist\xc5\xb3 vald\xc5\xbei\xc4\x85 buvo \xc4\xafkalintas karin\xc4\x97s chuntos iki 1981\xc2\xa0m. 1983\xc2\xa0m. \xc5\xbelugus kariniam re\xc5\xbeimui, Menemas v\xc4\x97l tapo gubernatoriumi._NEWLINE_1989\xc2\xa0m. remiamas darbinink\xc5\xb3 klas\xc4\x97s Karlosas Menemas i\xc5\xa1rinktas Argentinos prezidentu. Tuo metu jau buvo \xc4\xafsib\xc4\x97g\xc4\x97jusi ekonomin\xc4\x97 kriz\xc4\x97 (hiperinfliacija ir nuosmukis). Finans\xc5\xb3 ministras Domingo Cavallo \xc4\x97m\xc4\x97si reform\xc5\xb3, kuri\xc5\xb3 metu Argentinos pesas buvo susietas su JAV doleriu, prad\xc4\x97ta komunalini\xc5\xb3 \xc4\xafstaig\xc5\xb3 privatizacija, padid\xc4\x97jo u\xc5\xbesienio investicijos, suma\xc5\xbeinusios infliacij\xc4\x85. Ta\xc4\x8diau i\xc5\xa1augo nedarbas. Menemo valdymo metu Argentinos ekonomika \xc4\x97m\xc4\x97 lyderiauti visoje Lotyn\xc5\xb3 Amerikoje. Ta\xc4\x8diau dolerio kursui pakilus ir pasaulyje prasid\xc4\x97jus ekonomin\xc4\x97ms kriz\xc4\x97ms, \xc5\xa1alies ekonomika i\xc5\xa1gyveno sunk\xc5\xb3 laikotarp\xc4\xaf._NEWLINE_Menemo valdymas pagars\xc4\x97jo korupcijos suve\xc5\xa1\xc4\x97jimu. Jis buvo kritikuojamas u\xc5\xbe prast\xc4\x85 \xc5\xa1alies saugum\xc4\x85 po 1992\xc2\xa0m. Izraelio ambasados ir 1994\xc2\xa0m. \xc5\xbeyd\xc5\xb3 bendrijos sprogdinim\xc5\xb3. Taip pat didel\xc4\x97s kritiko susilauk\xc4\x97 1976\xe2\x80\x931983\xc2\xa0m. karin\xc4\x97s chuntos vadov\xc5\xb3 (Jorge Rafael Videla, Emilio Massera, Leopoldo Galtieri) atleidimas nuo atsakomyb\xc4\x97s. Be to, daugeliui nepatiko pernelyg kairiosios prezidento pa\xc5\xbei\xc5\xabros. Menemas atnaujino santykius su Jungtine Karalyste, kurie buvo nutraukti Folkland\xc5\xb3 karo metu. 1994\xc2\xa0m. Menemas pakeit\xc4\x97 konstitucij\xc4\x85 taip, kad gal\xc4\x97t\xc5\xb3 dalyvauti ir kituose prezidento rinkimuose 1995\xc2\xa0m. (kuriuose buvo perrinktas)._NEWLINE_1999\xc2\xa0m. jis nes\xc4\x97kmingai siek\xc4\x97 tre\xc4\x8diosios kadencijos. 2003\xc2\xa0m. v\xc4\x97l dayvavo prezidento rinkimuose ir pirmajame surinko daugiausiai i\xc5\xa1 vis\xc5\xb3 (25\xc2\xa0%) bals\xc5\xb3, ta\xc4\x8diau antrajame rinkim\xc5\xb3 rate daug didesn\xc4\x99 param\xc4\x85 gavo jo konkurentas Nestoras Kir\xc5\xa1neris ir Menemas nesulauk\xc4\x99s galutini\xc5\xb3 rezultat\xc5\xb3 i\xc5\xa1 rinkim\xc5\xb3 pasitrauk\xc4\x97. Jis taip pat ne kart\xc4\x85 \xc4\xafsiv\xc4\x97l\xc4\x97 \xc4\xaf korupcijos skandalus, jam buvo paskirtas nam\xc5\xb3 are\xc5\xa1tas. Menemas emigravo \xc4\xaf \xc4\x8cil\xc4\x99, bet v\xc4\x97liau gr\xc4\xaf\xc5\xbeo. Nepaisant to, Menemas i\xc5\xa1liko aktyvus politiniame gyvenime. 2007\xc2\xa0m. nes\xc4\x97kmingai kandidatavo La Riochos provincijos gubernatoriaus rinkimuose. 2013 m. nuteistas 7 metams kal\xc4\x97jimo u\xc5\xbe ginkl\xc5\xb3 kontraband\xc4\x85 \xc4\xaf Ekvador\xc4\x85 ir Kroatij\xc4\x85.'